**Valentin Grigorievič Rasputin** (rus. Валентин Григорьевич Распутин; \* 15. marec 1937, Usť-Uda, Rusko – 14. marec 2015, Moskva, Rusko) bol ruský prozaik a publicista, predstaviteľ dedinskej prózy.

Životopis
---------

Narodil sa v meste Usť-Uda, detstvo prežil v obci Atalanka. Po skončení strednej školy v Usť-Ude študoval dejiny a filozofiu na univerzite v Irkutsku, štúdium úspešne ukončil v roku 1959. Už počas štúdia a aj po ňom pracoval ako novinár, venoval sa tematike mladých ľudí, ktorí prichádzali na Sibír. V roku 1977 a 1987 získal Štátnu cenu ZSSR za literatúru. V roku 1980 sa nechal pokrstiť a angažoval sa za pravoslávie. V roku 1990 ho Gorbačov vymenoval za člena prezidentskej rady (Президентский совет СССР - Prezidentskij sovet ZSSR). Po potlačení puča v auguste 1991 mu vyčítali, že podpísal vyhlásenie pučistov, ktoré vyšlo v jednom z časopisov.

Žil v Irkutsku. Jeho dcéra Marija zomrela v roku 2006 pri hávarii letu S7 Airlines Flight 778. Zomrel 14. marca 2015 v Moskve.

Dielo
-----

Tematicky čerpal najmä so súdobého prostredia Sovietskoho zväzu (okrem novely *Ži a pamätaj*, ktorá sa zaoberá 2. svetovou vojnou).

Debutoval v roku 1961 zbierkou poviedok Я забыл спросить у Лёшки - Ja zabyl sprostiť u Ľošky. V nasledujúcich rokoch vydal viacero poviedok alebo čŕt: Костровые новых городов - Kostrovyje novych gorodov, Край возле самого неба - Kraj vozle samogo neba a iné a novelu Деньги для Марии - Deňgi dľa Marii (slov. *Peniaze pre Máriu*).

Diela zo sedemdesiatych rokov Последний срок - Poslednij srok (slov. *Tri dni života*), Живи и помни - Živi i pomni (slov. *Ži a pamätaj*) a Прощание с Матёрой - Proščanije s Maťoroj (slov. *Lúčenie*) mali značný ohlas doma i v zahraničí. Vydaniu diela *Lúčenie* pomohli Sergej Vasilievič Vikulov a Jurij Vasilievič Bondarev.

V osemdesiatych a deväťdesiatych rokoch publikoval väčšinou poviedky v časopise *Naš sovremennik*. V publicistických dielach konca 20. storočia sa venoval najmä téme ekologických a etických otázok. V rámci ruskej literatúry postsovietskeho obdobia, (ktorá je veľmi rozmanitá a vyznačuje sa stieraním hraníc a žánrov) patrí Rasputin k tým autorom, ktorí vychádzajú z realizmu a nadväzujú na tradičné žánrové formy.:201, 205

Štýl, hodnotenie a význam
-------------------------

Život sibírskej dediny, častý námet pre jeho diela, poznal z vlastnej skúsenosti. Vo svojom diele sa zaoberal otázkami mravnosti, duchovnosti, dôležitosti historickej a generačnej pamäti a ekológie, odtrhnutie človeka od jeho koreňov považoval za príčinu krízy spoločnosti (duchovnej i mravnej).:159 Pre jeho prozaické diela je charakteristická presná psychologická kresba postáv a stručné vyjadrovanie. Jadro jeho tvorby tvorí: „prostý dedinský človek, pripútaný k pôde, ktorý je svojím životným štýlom nezávislý od inteligencie, svojím založením neskazený a slušný". Vo všeobecnosti sa jeho záujem sústreďuje na duševný život.

„Rasputinove diela sú žánrovo na pomedzí novely a románu, sú preniknuté drsným realizmom a humanizmom, riešia existenciálne otázky ľudského bytia. Vyznačujú sa jednak uvedením do obrazového tkaniva symbolov a mýtov, jednak prenikavým psychologizmom sond do psychických vlastností a prúdom meditatívnych reminiscencií, ktoré evokujú minulosť. Rasputin pozerá na svet jeho tragikou a zachycuje a utvrdzuje zmysel a etické hodnoty života."

Ako predstaviteľ dedinskej prózy presadzoval filozofiu, ktorá vychádzala z kresťanských princípov. Tvorbou umelecky vzdoroval zjednodušovaniu problému rozpadu hodnôt v ruskej spoločnosti.

Zoznam diel preložených do slovenčiny
-------------------------------------

* *Tri dni života*. Bratislava : Smena, 1973.
* *Ži a pamätaj*. Bratislava: Slovenský spisovateľ, 1977.
* *Nasledujúca - konečná : dráma v dvoch častiach*. Bratislava : Lita, 1978.
* *Peniaze pre Máriu*. Bratislava : Obzor, 1979. (obsahuje diela: *Peniaze pre Máriu*, *Hodiny francúzštiny*, *Rudolfio*, *Vasilij a Vasilisa*, *Stretnutie*)
* *Lúčenie*. Bratislava : Smena, 1981.
* *Kraj pri samom nebi*. Moskva : Malyš, 1982.
* *Na belasej rieke*. Bratislava : Mladé letá, 1984.
* *Kým žiješ, miluj*. Bratislava : Tatran, 1987. (obsahuje diela: *Kým žiješ, miluj*, *Čo mám odkázať vrane?*, *Nataša*, *Nevládzem ďalééj!*, *Požiar*)

Referencie
----------

1. ↑  Ži a pamätaj. In:  *Encyklopédia literárnych diel*. Ed. Libor Knězek. 1. vyd. Bratislava : Obzor, 1989. 864 s. (Encyklopédie Obzoru.) ISBN 80-215-0010-7. S. 787.
2. ↑  Lúčenie. In:  *Encyklopédia literárnych diel*. Ed. Libor Knězek. 1. vyd. Bratislava : Obzor, 1989. 864 s. (Encyklopédie Obzoru.) ISBN 80-215-0010-7. S. 327.
3. ↑   *V Moskve skončalsia pisateľ Valentin Rasputin* [online]. Moskva: TASS, 15. marec 2015, [cit. 2015-03-15]. Dostupné online. (po rusky)
4. 1 2 3 4 5  RASPUTIN Valentin. In: KOVAČIČOVÁ, Oľga, a kol. *Slovník ruskej literatúry 11. – 20. storočia*. 1. vyd. Bratislava : Veda, 2007. 581 s. ISBN 978-80-224-0967-4. S. 374 – 376.
5. 1 2 3 4 5  RASPUTIN Valentin. In: POSPÍŠIL, Ivo, et al. *Slovník ruských, ukrajinských a běloruských spisovatelů*. 1. vyd. Praha : Libri, 2001. 680 s. (Slovníky spisovatelů.) ISBN 80-7277-068-3. S. 491 – 493.
6. 1 2 3  RASPUTIN Valentin Grigorievič. In:  *Encyklopédia spisovateľov sveta*. Ed. Ján Juríček. 3. preprac. a dopln. vyd. Bratislava : Obzor, 1987. 648 s. (Encyklopédie Vydavateľstva Obzor.) S. 457.
7. 1 2 3  Rasputin, Valentin Grigorjevič. In: HRALA, Milan, ed. *Slovník spisovatelů. Sovětský svaz : literatura ruská, ukrajinská a běloruská, literatury sovětského Pobaltí, literatury Sovětského východu*. 1. vyd. Zväzok II L – Ž. Praha : Odeon, 1977. 627 s. S. 275.
8. 1 2 3 4  RASPUTIN, Valentin Grigorjevič. In: KASACK, Wolfgang. *Slovník ruské literatury 20. století*. Preklad Jiří F. Franěk a kol. Praha : Votobia, 2000. 622 s. ISBN 80-7220-084-4. S. 415 – 416.
9. ↑  MASHKIN, Sergey; TERENTYEVA, Alexandra; BERG, Sergey. *Siberian Aircraft Crushed on Land* [online]. Irkutsk: Kommersant, 10. júl 2006, [cit. 2015-01-15]. Dostupné online. (po anglicky)
10. 1 2  ELIÁŠ, Anton, et al. *Ruská literatúra 18. – 21.storočia*. 1. vyd. Bratislava : Veda, 2013. 233 s. ISBN 978-80-224-1344-2.

Iné projekty
------------

Commons
* Spolupracuj na Commons Commons ponúka multimediálne súbory na tému **Valentin Grigorievič Rasputin**

Autoritné údaje: * abART: 145550
* BnF: 119211881
* GND: 118641875
* ISNI: 0000 0001 0929 3637
* LCCN: n79089663
* NK ČR: jn19990210519
* SNK: 156883
* VIAF: 101361463
* WorldCat: lccn-n79089663